32003R2174
L 326/12
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2174/2003 НА КОМИСИЯТА
от 12 декември 2003 година
за изменение на Регламент (ЕО) № 466/2001 по отношение на афлатоксините
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 315/93 на Съвета от 8 февруари 1993 г. за установяване на общностни процедури относно замърсителите в храните (1), и по-специално член 2, параграф 3 от него,
като има предвид, че:
(1)
Регламент (ЕО) № 466/2001 на Комисията от 8 март 2001 г. за определяне на максималното съдържание на някои замърсители в храните (2), последно изменен с Регламент (ЕО) № 1425/2003 (3), определя максималното съдържание на афлатоксин В1 и общото съдържание на афлатоксини в някои храни,
(2)
Регламент (ЕО) № 466/2001 предвижда, че тъй като преди 1 юли 2003 г. не е определено конкретно ниво за царевицата, която е подлагана на сортиране или друго физическо третиране преди нейната консумация от човека или влагането ѝ като съставка в храните, след тази дата ще се прилагат нивата, които са определени за зърнените храни, предназначени за директна консумация. Причината за това е, че по отношение на царевицата не може да се изключи, че методите за сортиране или друго физическо третиране намаляват степента на замърсяване с афлатоксини, но действителната ефективност на тези методи все още не е доказана. Също така беше предвидено, че при отсъствието на данни, които обосновават въвеждането на конкретно максимално съдържание по отношение на непреработените зърнени храни, следва да се прилагат стойности, съответно, 2 μg/kg за афлатоксин В1 и 4 μg/kg за общи афлатоксини.
(3)
Във връзка с това бяха представени данни по отношение на царевицата. Въз основа на представените данни се вижда, че в резултат на сортиране или друго физическо третиране съдържанието на афлатоксини в непреработената царевица може да бъде намалено значително след очистването на крайния продукт за потребителя (натрошено зърно, друго зърно). Примесите от афлатоскини са концентрирани най-вече в отсевките (отпадъците) и в покълналите зърна, триците и натрошените зърна (продукти, използвани като храни за животните). Макар че не е възможно да се извърши точна и достатъчно надеждна количествена преценка за степента на въпросното очистване, която може да бъде постигната, от наличните данни се вижда, че различните операции на очистване и обработка са достатъчно ефективни в контекста на отстраняването на афлатоксините от царевичните продукти, които са предназначени за консумация от човека, предоставяйки възможност за получаване от непреработена царевица с ниво на афлатоксин В1 5 μg/kg и общи афлатоксини 10 μg/kg, на царевични продукти, предназначени за консумация от човека, ненадхвърлящи максималните нива от, съответно, 2 μg/kg за афлатоксин В1 и 4 μg/kg за общи афлатоксини, което осигурява високо ниво на зашита на потребителя.
(4)
Явно е, че при представянето на аналитичните резултати, някои специалисти, които отговарят за контрола върху качеството и анализите на храните, боравят със същия брой значими цифри, с които законодателството изразява максималното съдържание.
(5)
Следователно Регламент (ЕО) № 466/2001 следва съответно да бъде изменен.
(6)
Предвидените в настоящата директива мерки са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 466/2001 се изменя, както следва:
1.
В член 4 параграф 3 се заменя със следното:
„3. Фъстъците, ядките и сушените плодове, които не съответстват на максималното съдържание на афлатоксини, определено в точка 2.1.1.1 от приложение I, и царевицата, която не съответства на максималното съдържание, определено в точка 2.1.2.1 от същото приложение, могат да бъдат пускани на пазара, при условие че тези продукти:
а)
не са предназначени за пряка консумация от човека и не се употребяват като съставки за храни;
б)
съответстват на максималното съдържание, определено в точка 2.1.1.2 от приложение I за фъстъците, точка 2.1.1.3 от приложение I за ядките и сушените плодове и точка 2.1.2.3 от приложение I за царевицата;
в)
се подлагат на вторична обработка, включваща сортиране или друго физическо третиране, и след въпросната обработка максималните нива, определени в точки 2.1.1.1 и 2.1.2.1 от приложение I, не са надхвърлени, и съответното третиране няма за резултат получаването на други вредни остатъчни вещества;
г)
са снабдени с етикети, които показват ясно тяхното предназначение и съдържат обозначението „продуктът трябва да се подложи на сортиране или друго физическо третиране за намаляване на замърсяването с афлатоксини преди консумация от човека или употреба като съставка за храни“.“
2.
Приложение I се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 12 декември 2003 година.